Hungamento di sam

Hungamento di sam of simplemente sam ta un sistema di microfinanzas masha popular na Aruba y Corsou. Na Corsou e ta conoci bou di e nomber 'kalbas', deriva di e calbas cu tabata wordo uza antes pa warda cen. Sam ta un sistema rotativo di spaar, cu ta encera cu un grupo di hende ta paga un placa fiho periodicamente y cada biaha un di e miembronan di e grupo ta na turno pa cobra e suma completo. Esun cu ta na cabes di e sam ta haya pago pa esaki. 

En general hungament'i sam ta hung'e den un circulo cera, manera team di trabou of grupo di famia. Miembronan di e grupo cu ta ricibi un reparticion for di trempan ta ricibi un "fiansa" efectivamente. Nan ta cobra un suma di placa mas grandi adelanta y ta “paga bek” segun cu nan ta haci contribucionnan bay dilanti. Miembronan cu ta ricibi e montante completo na final di un rotacion efectivamente a bin ta “spaar” su contribucionnan loke a conduci na e pago. Pa participa e miembro di grupo mester ta dispuesto pa no falta di paga ora ta su turno. Tin cuater tipo di sam: sam di dia, sam di siman, sam di kinsena (cada 15 dia) y sam di luna. Esaki ta mas un custumber pa e taxista y chauffeur di bus cu gusta hunga esaki.

Antes e tawata un sistema pa spaar placa, mas tanto pa hende pober cu tawatin mester di haci nan cos, p.e. pa mantencion di cas. Awendia bo por hacie na un manera mas moderno, via corporativo di credito (credit union) y banco.

 Uzo rond mundo 
E concepto di un areglo informal rotativo di club di spar ta wordo uza rond mundo y e tin mas cu 200 diferente nomber cu ta varia di pais pa pais. No tur sistema ta inclui pago adicional pa e cabesante o organisador. E nomber 'susu', tambe 'sou-sou', 'osusu' of 'asue', ta wordo uza na Africa (specialmente West Africa) y den Caribe. E ta conoci tambe como 'partner' na Jamaica, 'san' na Republica Dominicano, Ramona Hernández, Lincoln Restler & Greysi Peralta,Understanding financial behavior among Dominicans in New York City, CUNY (2008) y 'njangi' na Cameroon. E version na Latino America ta hiba e nomber 'tanda'.

Category:Kultura
Category:Economia
Category:Aruba
Category:Kòrsou